સારિકા અને પાથેયના મૃતદેહ ઘરમાં લવાયા ત્યારે મલયે કાળજું કંપી જાય તેવી મરણપોક મૂકી. સદાય હસતી રહેતી અને જીવનના તમામ સારા-નરસા પ્રસંગે સાથ આપતી સારિકાએ આજે મલયનો સાથ છોડી દીધો હતો. પાથેય માટે મલયે કેટલાંય સપનાં જોઈ રાખ્યાં હતાં, આજે એ જ આંખ મિંચીને સૂઈ ગયો હતો, કાયમ માટે. બેવડા આઘાતને કારણે મલય વારંવાર બેભાન થઈ જતો હતો. સગાં-કુટંબીઓ અને મિત્રોએ મળીને મલય પાસે અંતિમ વિધિ કરાવી અને બંને મૃતદેહને અગ્નિદાહ અપાવ્યો. એક જ ઘરમાં એક સાથે બે-બે મોતની ઘટનાની ગમગીની બેસણામાં વર્તાઈ રહી હતી. પત્ની અને પુત્રની સ્મિત વેરતી તસવીરો પાસે મલય રડમસ ચહેરે બેઠો હતો. કુટુંબીજનો, સગાં-સંબંધીઓ, મિત્રો, પડોશીઓ, સહકર્મચારીઓ ગંભીર થઈને મલયને દિલસોજી પાઠવી રહ્યા હતા. મલય પૂતળાની જેમ બેસી રહ્યો હતો. કોણ આવ્યું? કોણ ગયું? કોણે શું કહ્યું? તેનું તેને ભાનસાન જ નહોતું.